CELEX: C2006/121/03
Language: et
Date: 2006-05-20 00:00:00
Title: Kohtuasi C-64/06: Eelotsusetaotlus, mille esitas Obvodní soud pro Prahu 3  6. veebruaril 2006  — Český Telekom as  versus  Czech On Line as

20.5.2006   
            
            
               ET
            
            
               Euroopa Liidu Teataja
            
            
               C 121/2
            
         Eelotsusetaotlus, mille esitas Obvodní soud pro Prahu 3 6. veebruaril 2006 — Český Telekom as versus Czech On Line as
   (Kohtuasi C-64/06)
   (2006/C 121/03)
   Kohtumenetluse keel: tšehhi
   Eelotsusetaotluse esitanud kohus
   Obvodní soud pro Prahu 3
   Põhikohtuasja pooled
   
      Hageja: Český Telekom as
   
      Kostja: Czech On Line as
   Eelotsuse küsimused
   
               1.
            
            
               Kas riigi telekommunikatsiooni reguleerival asutusel (Tšehhi telekommunikatsiooni reguleeriv asutus) oli õigus kehtestada haldusotsuse vormis pärast 1. maid 2004 (s.o pärast Tšehhi Vabariigi Euroopa Ühendustega liitumise kuupäeva) telekommunikatsiooni turul märkimisväärset (valitsevat) turujõudu omavale telekommunikatsiooniettevõtjale kohustust sõlmida teise operaatoriga leping oma võrgu vastastikuse sidumise kohta?
            
         
               2.
            
            
               Kui vastus küsimusele 1 on jaatav,
               kas riigi reguleerival asutusel oli õigus seda teha ainult Euroopa Parlamendi ja nõukogu direktiivi 2002/19/EÜ (juurdepääsu käsitlev direktiiv) artikli 8 lõikes 2 sätestatud tingimustel, s.o direktiivi 2002/21/EÜ (raamdirektiiv) artikli 16 kohaselt tehtud eelneva turuanalüüsi tulemusena ja raamdirektiivi 2002/21/EÜ artiklites 6 ja 7 sätestatud eelneva menetluse alusel,
               või sai ta (näiteks vastavalt juurdepääsu käsitleva direktiivi viieteistkümnendale põhjendusele, artiklile 3 artikli 4 lõikele 1, artikli 5 lõike 1 punktile a ja lõikele 4, artikli 10 lõigetele 1 ja 2) seda teha ilma eelneva turuanalüüsita?
            
         
               3.
            
            
               Kas vastust küsimusele 2 mõjutab asjaolu, et konkreetne operaator oli esitanud riigi reguleerivale asutuse taotluse teha otsus tema võrgu kohustusliku vastastikkuse sidumise kohta märkimisväärset (valitsevat) turujõudu omava operaatori võrguga ning reguleeriv asutus menetles seda taotlust põhiliselt enne 1. maid 2004, s.o enne Tšehhi Vabariigi Euroopa Ühendustega liitumise kuupäeva?
            
         
               4.
            
            
               Kuna Tšehhi Vabariik ei olnud asjasse puutuval ajavahemikul 1. maist 2004 — 30. aprillini 2005 eespool nimetatud direktiive nõuetekohaselt üle võtnud, siis kas saab kohaldada vahetult Euroopa Parlamendi ja nõukogu direktiividele 2002/19/EÜ (raamdirektiiv) ning 2002/21/EÜ (juurdepääsu käsitlev direktiiv) ning seega:
               
                           a.
                        
                        
                           Kas need direktiivid (või üks neist direktiividest) on tingimusteta ja piisavalt täpsed, et (kohus) saaks neid siseriikliku õiguse asemel kohaldada?
                        
                     
                           b.
                        
                        
                           Kas telekommunikatsiooni turul märkimisväärset (valitsevat) turujõudu omaval operaatoril on õigus (subjektiivne võime) tugineda Euroopa Parlamendi ja nõukogu direktiivide 2002/19/EÜ (raamdirektiiv) ning 2002/21/EÜ (juurdepääsu käsitlev direktiiv) nõuetekohaselt üle võtmata jätmise tõttu nende vahetule õigusmõjule, kuna need direktiivid (või üks neist direktiividest) kaitsevad isiku huve, kes keeldub lepingu sõlmimisest võrkude vastastikkuse sidumise kohta (ADSL teenuste valdkonnas) teiste siseriiklike telekommunikatsioonioperaatoritega (ning kes riigi telekommunikatsiooni reguleeriva asutuse arvamuse kohaselt, mida kohus peab samuti arvesse võtma, käitub seega vastuolus uue õigusliku regulatsiooni eesmärkidega)?
                        
                     
                           c.
                        
                        
                           Kas see operaator saab tugineda direktiivide (või ühe neist direktiividest), mida ei ole nõuetekohaselt üle võetud, vahetule õigusmõjule, kui (isegi, kui direktiivides sätestatud tingimused on täidetud) riikliku telekommunikatsiooni reguleeriva asutuse otsustuspraktikas tehakse otsused alati operaatorite võrkude vastastikkuse sidumise konkreetsete tingimuste kohta, s.o kehtestatakse üksikisikutele konkreetseid kohustusi?